送溫處士歸黃山白鵝峰舊居
作者：李白
朝代：唐

paragraphs: 黃山四千仞，三十二蓮峰。
丹崖夾石柱，菡萏金芙蓉。
伊昔昇絕頂，下窺天目松。
仙人鍊玉處，羽化留餘蹤。
亦聞溫伯雪，獨往今相逢。
採秀辭五岳，攀巖歷萬重。
歸休白鵝嶺，渴飲丹砂井。
鳳吹我時來，雲車爾當整。
去去陵陽東，行行芳桂叢。
迴溪十六度，碧嶂盡晴空。
他日還相訪，乘橋躡綵虹。